กระทรวงการต่างประเทศออกแถลงการณ์ของไทย แสดงความกังวลกับสถานการณ์ในเมียนมา ย้ำทุกฝ่ายอดทนอดกลั้น หาทางออกโดยสันติวิธี
นายธานี แสงรัตน์ อธิบดีกรมสารนิเทศ และโฆษกกระทรวงการต่างประเทศ เปิดเผยว่ากระทรวงการต่างประเทศ ออกแถลงการณ์ของไทยเกี่ยวกับสถานการณ์ในเมียนมา ระบุ ไทยยังคงติดตามสถานการณ์ในเมียนมาด้วยความห่วง และมีความกังวลอย่างมาก รวมถึง เสียใจต่อการเสียชีวิต และความทุกข์ยากต่าง ๆ ของประชาชนเมียนมา จากสถานการณ์ความรุนแรงที่ยกระดับมากขึ้น         โดยไทยขอย้ำท่าทีตามแถลงการณ์ของประเทศบรูไน ในฐานะประธานอาเซียน เมื่อวันที่ 1 กุมภาพันธ์ และ 2 มีนาคม ที่เรียกร้องให้ทุกฝ่ายในเมียนมา ใช้ความอดทนอดกลั้น พร้อมเรียกร้องให้มีการคลี่คลายสถานการณ์ และปล่อยตัวผู้ที่ถูกควบคุม รวมทั้งกระตุ้นให้ทุกฝ่ายที่เกี่ยวข้องหาทางออกโดยสันติวิธี ด้วยการพูดคุยกันผ่านช่องทาง โดยไทยสนับสนุนความพร้อมของอาเซียน ในการให้ความช่วยเหลือเชิงบวก อย่างสันติและสร้างสรรค์         โฆษกกระทรวงการต่างประเทศ ยังกล่าวถึงสถานการณ์ของภาคธุรกิจไทยในเมียนมา ว่า ขณะนี้ยังสามารถดำเนินธุรกิจต่อไปได้ โดยยังสามารถดำเนินการขนส่งได้ ผ่านท่าเรือ และด่านชายแดนทางบก ซึ่งทางสถานเอกอัครราชทูต ณ กรุงย่างกุ้ง ได้ติดตามสถานการณ์อย่างใกล้ชิด และขอให้ผู้ประกอบการไทย หลีกเลี่ยงการดำเนินการที่อาจตกเป็นเป้าหมายของผู้ชุมนุมและย้ำว่า ไทยไม่มีการเตรียมเที่ยวบินอพยพคนไทยออกจากเมียนมาจากสถานการณ์ทางการเมือง แต่เป็นการเตรียมเที่ยวบินล่วงหน้า จากสถานการณ์การแพร่ระบาดของโรคโควิด-19